<classify> MKUU wa Mkoa wa Morogoro, Loata Ole Sanare amewataka watendaji kufuata kanuni na sheria wanapotoa maamuzi mbalimbali kama vile kutoa vibali vya ujenzi katika maeneo yasiyokubalika kisheria.Sanare alitoa kauli hiyo juzi katika hotuba yake wakati wa ufunguzi wa kikao cha 36 cha bodi ya barabara ya mkoa wa Morogoro. Mkuu wa mkoa alisema kufanya vitendo kinyume na utaratibu ni ukosefu wa maadili ya kazi na kuisababishia fedheha serikali na kwamba vitendo kama hivyo havitavumiliwa kamwe na watakaohusika watawajibishwa kutokana na makosa yao kwa mujibu wa sheria.Vitendo kama hivi ni ukosefu wa maadili ya kazi na hata kusababisha fedheha kwa serikali yetu, vitendo kama hivyo havivumiliki hata kidogo, alisema Sanare.Mbali na hayo, alisema yapo majengo mengi katika halmashauri mbalimbali mkoani humo yamejengwa katika maeneo ya hifadhi za barabara na vibali vya ujenzi vimetolewa na watumishi bila kuzingatia athari zitakazotokea kutokana na ujenzi huo usiofuata sheria, kanuni na taratibu za ujenzi.Alitumia fursa hiyo kutoa rai kwa wananchi wa mkoa wa Morogoro kuwa waangalifu wakati barabara zinapojengwa. Pamoja na hayo aliwataka wananchi kutoa taarifa kwa viongozi mbalimbali wa serikali pindi wanapoona hujuma za barabara zinafanyika wakati wa ujenzi wa barabara na madaraja. Mkuu huyo wa mkoa pia alikemea vitendo viovu vinavyoanza kujitokeza katika mkoa huo kwa watu wasio waadilifu kungoa alama za barabarani.Alama za barabarani zina umuhimu mkubwa mno, kwani zinatoa maelekezo, pia kuonya watumiaji wa barabara, ungoaji huo husababisha ajali za barabarani na hugharimu maisha ya watu na mali zao, alisema.Sanare pia alisema uharibifu huo husababisha kuongezeka kwa gharama za matengenezo ya barabara kwani kurudishia alama hizo kunahitaji kiasi kikubwa cha fedha na kuongeza kuwa atakayebainika kuhusika katika hujuma hizo hatua za kisheria zitachukuliwa dhidi yake na kuwataka wananchi kushiriki kikamilifu katika kuzitunza na kulinda barabara zote za mkoa huo.Mkuu wa wilaya ya Gairo, Siriel Mchembe alisema katika wilaya ya Gairo alama nyingi za barabarani zimengolewa na kusababisha watu hasa wageni kupotea maeneo wanayohitaji kufika. Mbunge wa viti maalumu, mkoa wa Morogoro, Dk Christine Ishengoma CCM aliiomba serikali kuangalia uwezekano wa kujenga madaraja ya juu katika eneo la Ngiloli, Chakwale , Idibo na Iyogwe kwani barabara hiyo ni mbaya na wakati wa mvua inaweza kusababisha maafa kwa watumiaji wake.Juzi nililazimika kukaa saa tatu ili niweze kupita katika barabara hiyo kutokana na mvua zilizokuwa zikinyesha Dodoma mafuriko yanakuwa katika maeneo hayo, alisema Dk Ishengoma.Mwenyekiti wa Chama Cha Mapinduzi CCM mkoa wa Morogoro, Innocent Kalongeries aliwataka wabunge wa mkoa huo kwenda bungeni kutetea Wakala wa Tarura ili iweze kuongezewa bajeti na kutatua changamoto mbalimbali za barabara katika mkoa huo, kwa kile alichoeleza ndio itakuwa suluhu ya matatizo yote.  <topic>: kitaifa 